מסגרות מדיה: כתב עת ישראלי לתקשורת

Media Frames: Israeli Journal of Communication

**מסגרות מדיה** הוא כתב העת של האגודה הישראלית לתקשורת. זהו כתב עת אקדמי שפיט, הנכלל ברשימת כתבי העת המוכרים על ידי הוועדה התכנון ולתקצוב (ות"ת) של המועצה להשכלה גבוהה (מל"ג) בישראל. כתב העת מפרסם מאמרים מקוריים בעברית העוסקים בחקר התקשורת בכלל ובחקר התקשורת הישראלית בפרט. לצד המאמרים, כתב העת מפרסם גם מסות קצרות וסקירות ספרים בתחום התקשורת.

**כתב העת מסגרות מדיה** **יקבל לשיפוט:**

1. **מאמרים מקוריים**, הכוללים תוצאות של מחקר אמפירי או תיאורטי במגוון תחומי התקשורת ואשר טרם נשלחו לפרסום או פורסמו (עד 7,500 מילים).
   1. המאמרים יעברו תחילה סקירה ראשונית על ידי העורכ.ים לבחינת התאמתם לכתב העת. מאמרים שאינם מתאימים לכתב העת ידחו על ידי העורכ.ים ולא יעברו לשיפוט.
   2. מאמרים מתאימים יישלחו בעילום שם ל-2 חוקרים.ות בתחומים רלוונטיים לצורך קבלת חוות דעת מקצועית. במקרה של חילוקי דעות מהותיים בין השופטים.ות, המאמר יישלח לשופט.ת שלישי.ת.
   3. עבור חלק מהמאמרים שיתקבלו לפרסום, יוזמנו חוקרים ומגיבים לכתוב מאמר תגובה קצר על מנת לעודד שיח אקדמי וציבורי אודות המחקר. במקרה הצורך, כותבי המאמרים המקוריים יוזמנו להשיב לתגובות.
2. **מסות.\*** מסות הן מאמרים קצרים (עד 2,500 מילים) שמטרתם לקדם שיח ומחקר אקדמי בסוגיות אקטואליות בתחום התקשורת בכלל וחקר התקשורת הישראלית בפרט. מסות יעברו שיפוט אנונימי על ידי שופט אחד או יותר. מסות יכולות להיכתב בתחומים הבאים:
   1. **תגובות למאמרים** שהתפרסמו במסגרות מדיה.
   2. **מעבר למסגרת**. במה לכתיבה אקדמית על סוגיות עכשוויות בתקשורת ובחקר התקשורת.
   3. **דו"חות של מחקרים** אשר מומנו על ידי גופים ציבוריים.
   4. **סיכום עבודות לשם קבלת תואר דוקטור** (שאושרו) בתחום התקשורת.

\* מומלץ להתייעץ עם עורכ.י מסגרות מדיה על התאמת המסה המוצעת לכתב העת, לפני הגשתה לשיפוט.

1. **ביקורת ספרים**.\* ספרים שראו אור בשנה האחרונה ורלבנטיים לתחום התקשורת יוגשו למערכת ויועברו לחוקר.ת או חוקרים.ות בתחום לצורך כתיבת סקירה וביקורת קצרה שתפורסם בכתב העת (עד 2,500 מילים). יש לשלוח עותק דיגיטלי של הספר או תקציר לאחראית על ביקורות הספרים ד"ר ענת פלג: apeleg@netvision.net.il

\* יש להתייעץ עם מערכת כתב העת לפני שליחת הספר. המערכת אינה מתחייבת לסקור כל ספר שיגיע לידיה.

**הנחיות הגשה למאמר מקורי:**

מאמרים ומסות יש לשלוח לעורך כתב העת, פרופ' דורון שולצינר: doronsh@hac.ac.il

מומלץ להתייעץ עם העורך לפני הגשת מאמרים, מסות, וספרים לביקורת.

**ההגשה תכלול שלושה מסמכים:**

1. **דף שער, הכולל הפרטים מלאים (דף השער ניתן להורדה מאתר כתב העת)**:

שם המאמר, שם\שמות המחבר.ת או המחברים.ות, שיוך מוסדי, תקצירים בעברית ובאנגלית, מילות מפתח, והצהרות המחברים.ות לגבי אתיקה וזכויות יוצרים.

1. **גוף המאמר** לפי פירוט דרישות ההגשה דלהלן.

**דרישות הגשה**:

* יש להגיש את המאמרים כקובץ Word בעימוד A4 עם שוליים של 3 ס"מ בכל צד, בגופן דויד בעברית וגופן Times New Roman באנגלית, גודל 12, ברווח כפול.
* אורך מאמר לא יעלה על 7,500 מילים, כולל טבלאות, גרפים ורשימת המקורות. מכסת המילים אינה כוללת את התקציר, טבלאות וגרפים.
* יש להתאים את כללי הכתיבה והציטוט להנחיות ה-**APA 7**, כפי שפורסמו לאחרונה.
* יש להקפיד כי המאמר המוגש לשיפוט אינו מסגיר את זהות הכותב.ים. ככל שניתן, יש להימנע מאזכור זהות המחברים.ות, אלא אם הדבר מתבקש ומתחייב מהכתיבה. ניתן גם להשתמש בהפנייה אנונימית כגון (Author, 2000) או (מחבר.ת, 2000). יש להימנע מאזכורים תכופים למחבר.י המאמר.
* במידת האפשר, יש לצמצם הערות שוליים. יש לנסות לכלול הערה חשובה בתוך גוף הטקסט. הערות השוליים ימוספרו בסדר רץ ויובאו בסוף המאמר (Endnote).
* באחריות המחברים.ות להגיש את הטקסט בשפה תקנית ולאחר עריכת לשון והגהות.
* מערכת כתב העת מקבלת מאמרים שמשלבים דימויים חזותיים וקוליים (טבלאות, גרפים, איורים, תצלומים, קטעי וידאו וקבצי קול). את החומרים הנלווים יש לסמן עם שמות הקבצים התואמים שישלחו בנפרד (למשל: תרשים מספר 1, גרף מספר X, Image1; Video2; Sound3).

לאורך כתב היד יש לסמן באופן ברור ובכתב אדום את המיקום של חומרים אלה ואת הכיתוב הנלווה אליהם, באופן כזה: כאן יש להטמיע את דימוי מספר X - דימוי מספר :X טקסט מתחת לדימוי המתאר אותו בהקשר למאמר, בעלי הזכויות.

לדוגמא: כאן יש להטמיע את Video2 – קטע וידאו מספר 2: פתיח תכנית הטלוויזיה *סמי וסוסו* שהייתה דוגמה ל..., בעלי הזכויות: כאן חינוכית.

* באחריות המחברים.ות להשיג אישור ושחרור זכויות לכל טקסט, דימוי חזותי או קובץ קול שיצורפו למאמר.

המערכת תשתדל להתנהל במהירות ובאופן ידידותי למגישי.ות המאמרים. המערכת תשתדל למסור הערכות וחוות דעת למחברים בתוך 60 יום ממועד קבלת המאמר.

שכתוב ותיקון של מאמר, במידת הצורך, ועל פי חוות דעת השופטים, ייעשה על ידי המחברים.ות תוך 60 יום מקבלת ההערות ממערכת כתב העת. הכותבים יתבקשו להגיש את המאמר המתוקן בצירוף מכתב המתאר את השינויים שנעשו בהתאם להערות השופטים.

מחברים.ות שמאמריהם.ן יתקבלו לפרסום בכתב העת יקבלו לאישורם.ן את נוסח המאמר לאחר עריכת לשון ועימוד סופיים. כמו כן, יהיה עליהם.ן להירשם לאתר כתב העת, להגיש לכתב העת מספר משפטי מפתח קצרים על המאמר לצורך קידומו ברשתות החברתיות, וכן דימוי חזותי המתאים לנושא המאמר ואשר אינו מוגבל בזכויות שימוש. כחלק ממאמצי החשיפה של מאמרים שיזכו לפרסום, מערכת כתב העת עשויה לבקש מהמחברים.ות לסייע בתוצרים משלימים לכתב היד (ראיונות קצרים, הסכתים וכדומה).

כמקובל בכתבי עת אקדמיים, הכותבים יתבקשו להעביר את זכויות היוצרים על המאמר שראה אור לכתב העת.

מאמרים שיתקבלו לכתב העת וישלימו את תהליך הקבלה ועריכת הלשון, יתפרסמו תחילה באופן מקוון (Online First), ורק לאחר מכן ישובצו בגיליון מסוים ויפורסמו בו.

בברכה,

מערכת כתב העת **מסגרות מדיה**